贈李士寧
作者：歐陽修
朝代：宋

paragraphs: 蜀狂士寧者，不邪亦不正。
混世使人疑，詭譎非一行。
平生不把筆，對酒時高詠。
初如不著意，語出多奇勁。
傾財解人難，去不道名姓。
金錢買酒醉高樓，明月空床眠不醒。
一身四海即爲家，獨行萬里聊乘興。
既不採藥賣都市，又不點石化黄金。
進不干公卿，退不隱山林。
與之游者但愛其人而莫見其術，安知其心。
吾聞有道之士游心太虛，逍遥出入，常與道俱。
故能入火不熱，入水不濡。
嘗聞其語，而未見其人也，豈斯人之徒歟。
不然言不純師，行不純德。
而滑稽玩世，其東方朔之流乎。